1'O jun achi jekel pa tinimit Cesaréa, ma Cornélio u bi. I u patan ire, capitan piquiwi cien soldádo. I u bi i jutzobaj soldádo-le: Italiáno ca bix che. 2I ma Cornélio-le lic u yom rib che i Dios, lic quiqui coj u 'ij i Dios junam cu' i rixokil ralc'wal. Nic are wi xu tz'onoj che i Dios, xak xu ya mer, tobal-que i aj Israel winak. 3Chupam jun 'ij, colo a las tres re u kajbal 'ij, sakil xril ire puwach 'o jun ángel petnak ru' i Dios; xoc ru' y xu bij che: —¡Ma Cornélio! —co'ono. 4Ire, are xrilo, xcanajic to' ca takenic rumal u xibriquil. —¿Wach cu bij a c'ux, Nim laj Winak? —xu bij che. I ángel xu bij che: —I Dios, ni'pa i a tz'onom che, ni'pa i a yom chique i niba'ib, 'utz crilo; ya 'o chic chuwach ire. 5Che a taka bi 'uri juban achiab pa tinimit Jópe chu siq'uixic i ma Simon, chi xak ma Pédro ca bix che. 6Ire 'o i u posar chila ru' jun chic ma Simon, aj tucul tz'um; i rachoch 'o chu c'ulel i mar. Ire col u bij na chawe wach i ca 'ano. (Queje xu bij i ángel ile che i ma Cornélio.) 7Are xa 'e i ángel, i ma Cornélio xe u siq'uij queb u mocom, xak i jun u soldádo chi lic teren chirij, chi lic cu coj u 'ij i Dios. 8I ma Cornélio xu bij chique ronojel wach i xrilo, wach i xu ta; te'uri xe u tak bi pa tinimit Jópe. 9Chucab 'ij, i achiab que tijin chi be, ya que nakajab che i tinimit Jópe. Are tiq'uil 'ij, i ma Pédro craj cu tz'onoj che i Dios. Xel bi 'uri puwi i ja, chi ta'aj u wi. 10Ire ca num chic, lic craj u wa. Are que tijin chu yijbaxic u wa, ire 'o i xril puwach. 11Xril ire pacha xjaktaj i caj y xkaj li pacha jun nim laj c'ul pulew, ximtal pa tak u tzam. 12Chupam i c'ul xrilo je 'o u q'uial chicop q'ui qui wach. 'O i cajib cakan, xak je 'o i cumatz, xak je 'o i tz'iquin; 'is q'uial qui wach. 13Xu ta ire chi xbix che: —Chat walijok, a-Pédro, cha camsaj y cha tija —cutixic. 14Ire xu bij: —Cuyu in mac, Kajwal. Yin lic n-quin tij ti n-ch'am ta laj tak chicop. Lic n-quin tij ti awas chicop —co'on i ma Pédro. 15Xbix chal che chicaj: —Ni'pa u 'anom chic ch'am i Dios che, ma bij yet 'uri che chi n-ch'am taj —cutixic. 16Queje xbix ile che, oxmul; te'uri xtzalij chic i c'ul chicaj. 17I ma Pédro to' ch'obonic xcanajic, wach usuc' ile chi xril puwach. Tz'akat xu 'an ire ile, are 'uri i u takon i ma Cornélio je 'o chuwach uchija. Que tijin chu ch'obic rakan pa 'o wi i rachoch i ma Simon. 18Are je 'o chuwach uchija, co xe ch'aw pan pa ja: —¿N-chi ta 'o wi u posar i ma Simon, chi xak ma Pédro ca bix che? —xe cha. 19I ma Pédro c'a ca tijin chu ch'obic wach i xril puwach. Are 'uri i u Tewal i Dios xu bij che: —Tape', cat qui tzucuj oxib achiab. 20Chat walijok, chat kaj bic, y jat cu'. Ma xij awib, man yin je in takom li awu' —co'on u Tewal i Dios che. 21I ma Pédro xkaj li 'uri pa je 'o wi u takon i ma Cornélio. Xu bij chique: —Yin-i, chi quin i tzucuj. ¿Wach i quiwaj yix wu'? —co'on chique. 22—Yoj oj u takom li capitan ma Cornélio. Ire 'utz laj winak; cu coj u 'ij i Dios; lic cajwax cumal i aj Israel winak. Jun ángel re i Dios xbin che chi xoj u tak li cha siq'uixic yet, man cat 'e ru' chila che i rachoch. 'O u chac cu ta chawe wach i ca bij na che —xe cha che. 23I ma Pédro xu bij chique chi que oc ru' pa ja; xe canaj 'uri jun a'ab ru'. Chucab 'ij, xa 'e i ma Pédro cu', xak je 'o jujun creyent aj Jópe xe 'e cu'. 24Churox 'ij xe upon pa tinimit Cesaréa. I ma Cornélio je coy'em chic cu' i rachalal, xak cu' i queta'am qui wach chi je u siq'uim ru'. 25Are xupon i ma Pédro, xel li ma Cornélio chu c'ulaxic, y xuqui chuwach, cu cojbej re u 'ij. 26I ma Pédro xu yaco. —Chat walijok —xu bij che—, yin xa in winak pacha yet —co'ono. 27Que tijin chi tzij, xe oc bi pa ja; are 'uri xe ril u q'uial winak qui molom quib, coy'em ruponic. 28Te'uri i ma Pédro xu bij chique: —Yix lic iweta'am chi i ka costúmbre yoj oj aj Israel, n-cu ya ta chake coj oc iwu' che iwachoch yix chi n-ix ta aj Israel. N-cu ya ta chake cakuc'aj kib iwu' yix; xui-ri i Dios u c'utum chwe chi n-'us taj we quin bij itzel winak che chic jun chic. N-'us taj we quin bij chi i ne te aj Israel ne te 'utz chuwach i Dios. Queje ile u c'utum chwe. 29Rumal-i, are xin i siq'uij, juntir xin petic. N-ta co'ono we n-ix ti aj Israel; n-ta xin bij che ile. Cwaj cwetamaj wuchac xin i siq'uij iwu' —co'on i ma Pédro chique. 30Te'uri i ma Cornélio xu bij che: —Che can i cajib 'ij, pacha i 'or-i, ya co'on a las tres re u kajbal 'ij, 'o i xwil pinwach. Yin in 'o waral ru' wachoch; in canam can in wa'im man quin tijin chu tz'onoxic che i Dios. Xak te'et, xwinakir jun achi chinwach, i u 'u' lic ca walch'inic. 31Xu bij chwe: "Ma Cornélio, Dios u tom wach i ca tz'onoj che; xc'un pu c'ux chi lic que a to i niba'ib," xu bij chwe. 32"Cha taka u c'amic i ma Simon, chi xak ma Pédro ca bix che," co'ono. "Ire 'o pa tinimit Jópe; 'o u posar ru' jun chic ma Simon chi aj tucul tz'um. I rachoch 'o chu c'ulel i mar. Ire col u bij chawe wach i ca 'ano." Queje ile xu bij i ángel chwe. 33Rumal-i, juntir xin tak a siq'uixic; 'utz xa 'ano xat c'unic. Wo'or ka molom kib chi, chuwach i Dios; cakaj caka ta wach ca bij chake, pacha u bim i Dios chawe chi ca bij chake —co'on i ma Cornélio. 34Are 'uri i ma Pédro xoc chu bixquil chique: —Wo'or quin ta u be chi katzij i Dios xak jun kilic cu 'ano. 35Ire 'is 'utz que rilo ni'pa i quiqui coj u 'ij, xak quiqui 'an i 'utz; n-ta co'ono bi chi jyubal je petnak wi. 36Are ile, are i 'utz laj tzij xu tak bi chique i aj Israel winak; xu bij chi rumal i Jesucrísto, i winak 'is quiqui rik i chombal quib ru' i Dios. Are i Jesucrísto are i Cajwal i winak conojel. 37Iweta'am yix wach i xa 'ani pa ronojel i jyub Israel, chi xjekan li c'a Galiléa, are xq'uis u chac i 'etz ma Wan, chi xu c'ut chique i winak chi 'o u chac quiqui jalwachij qui c'aslemal, xak ca kajsax ya piquiwi. 38Iweta'am yix chi Jesus aj Nazaret, i Dios lic xu ya i u Tewal che, xak i u cho'ab; ire xbin pa tak tinimit chu 'onquil i 'utz, xak chi cutzirsaxic ni'pa i je 'o pu'ab itzel. Xtiqui chu 'onquil, man i Dios lic 'o ru'. 39Yoj oj apostelab, 'is xkilo ronojel wach xu 'an i Jesus pa tak jyub re i Judéa xak pa tinimit Jerusalen, c'a are xqui rip chuwach cruz, camsabal re. 40Are i mísmo Jesucrísto chi Dios xu c'astaj churox 'ij, y xu winakirsaj chic chakaxol yoj. 41N-xu c'ut ta chique i winak conojel, xui chake yoj, man yoj oj chatal ujer rumal i Dios, caka yabej rason. Ku' yoj xu tij wi u wa, i u ya', are walijnak chic chiquixol i camnak. 42Xoj u tak yoj chu ya'ic rason chique i winak; xoj u tak bi chu bixquil chi Dios yawnak i Jesus-le aj 'anol 'atbal tzij piquiwi i je c'aslic, xak i je camnak, wach tak i qui 'anom. 43Conojel i ajbil u tzij i Dios, 'ax qui bim wi wach u patan i Jesus. Qui bim chi ni'pa i quiqui cuba qui c'ux che ire, 'is ca cuytaj qui mac; rumal ire que cuytaj na. (Queje i u tzij i ma Pédro ile chique.) 44Are ca tijin i ma Pédro chi tzij, are 'uri xc'un i u Tewal i Dios piquiwi conojel i xe taw u tzij. 45I aj Israel creyent chi je petnak ru' i ma Pédro, ique to' xqui bisoj are xkaj u Tewal i Dios piquiwi i ne te aj Israel. (Quiqui bij ique, xui chique i aj Israel winak ca ya'ic, péro n-xui taj.) 46'Alaj chi petnak piquiwi, man xqui ta ique chi junwi chic que ch'awic, xak que tijin chu cojic u 'ij i Dios. 47Te'uri i ma Pédro xu bij: —Xak ique xkaj li u Tewal i Dios cu' pacha u 'anom chake yoj. Rumal-i, 'utz we ca kajsax ya piquiwi —co'ono. 48Xu tak 'uri u kajsaxic ya piquiwi, c'utbal-re chi je re chic i Jesucrísto. Te'uri, ique xqui tz'onoj che i ma Pédro chi ca najtin cu'.
LOS HECHOS WACH I XQUI 'AN I APOSTELAB 10